Tnax-il sena wara li l-professjoni esprimiet il-bżonn għal regolamentazzjoni, il-Gvern qed jirreaġixxi biex itaffi it-tħassib espress mir-rapport ta' MoneyVal fuq Malta dwar kif il-professjoni legali tikkostitwixxi riskju għall-ġurisdizzjoni. Dan qalitu l-Kamra ta' l-Avukati fi stqarrija li fiha spjegat kif il-Kamra ilha tfittex li tiġi stabbilita liġi ġdida li tirregola il-professjoni. Semmiet kif fl-2008 kien ippubblikat rapport konsultattiv li kien jesprimi l-ħtieġa għar-regolamentazzjoni tal-professjoni legali, arkitettura regolatorja li tirrifletti l-evoluzzjoni sinjifikanti li seħħet fi ħdan il-professjoni fl-aħħar snin. Fl-2021 il-Gvern ta' Malta ippropona Abbozz 181 fil-parlament, bl-għan li jirregolarizza l-professjoni legali. Iżda l-Kamra tal-Avukati qalet li dan sar mingħajr ma ġiet ikkonsultata. "Dan huwa inkwetanti, iżda li kieku s-sejħa tal-Kamra għal regolamentazzjoni ġiet milqugħa fil-ħin, rapport bħal dan ma kienx ikun possibbli. Issa rridu niġbru l-fdalijiet," qalet il-Kamra. Tenniet li r-reazzjoni tal-Gvern issa mhix artikolazzjoni ta' xewqa ġenwina li jagħti widen għall-parir tal-Kamra li l-professjoni tkun regolamentata aħjar, "imma tentattiv biex isodd, bl-inqas sforz possibbli, in-nuqqasijiet li ġew identifikati fir-rapport ta' MoneyVal dwar il-professjoni kemm fil-waqt tas-sħubija kif ukoll matul il-karriera." Il-Kamra qalet li mhux il-membri kollha għandhom f'qalbhom l-interess tal-professjoni u hemm min jippreferi li jżomm l-affarijiet kif inhuma minflok jintroduċi regolamenti aktar stretti li jitolbu kont minn kulħadd. "Permezz tal-imġieba tagħhom, dawn il-membri, li m'humiex numru kbir, ħolqu aktar il-bżonn għal regolamenti aktar stretti. Għalhekk ma hija l-ebda sorpriża li huma dawn l-istess membri li qed iħabirku l-aktar biex il-professjoni tibqa' mhux regolata." Il-Kamra tal-Avukati qalet li ma tridx li tkun meqjusa bħala theddida għall-ġurisdizzjoni. Xi trid il-Kamra tal-Avukati? "Irridu li dawk li ma jsegwux l-istandards regolatorji u professjonali mitluba mill-membri tal-professjoni llum, jiġu kkoreġuti b'mod deċiżiv. Irridu li dawk il-membri li jwaqqgħu l-isem tal-professjoni jiffaċċjaw miżuri sodi." Tispjega kif kieku Abbozz 181 biex jirregola l-professjoni kien ta' livell sodisfaċenti, ma kienx ikun ta' rilevanza għall-Kamra jekk tiġix addottata bis-saħħa tagħha jew tal-pressjoni minn MoneyVal. Qalet li l-Abbozz kif preżentat huwa 'l bogħod mill-aspettattivi tal-Kamra għal struttura regolatorja xierqa għall-professjoni fl-2021. Dan sakemm ma jiġix emendat għaliex "mhux talli ma jindirizzax il-ħtiġijiet tal-professjoni, iżda lanqas huwa biżżejjed biex jilħaq il-ħtiġijiet ta' MoneyVal," temmet tgħid il-Kamra tal-Avukati. L-abbozz dwar il-professjoni legali "kunfliġġenti" mal-proposti tal-Kamra tal-Avukati Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60377425d224d_rand.td-a-rec-img{text-align:left}.td_uid_3_60377425d224d_rand.td-a-rec-img img{margin:0 auto 0 0}